Þrjú keppnislið af Vesturlandi taka þátt í Útsvari Spurningaþátturinn Útsvar í Ríkissjónvarpinu hóf göngu sína á ný 2. september síðastliðinn . Þátturinn hefur notið mikilla vinsælda og er sem fyrr undir stjórn Sigmars Guðmundssonar og Þóru Arnórsdóttur . Líkt og undanfarin ár verða þrjú keppnislið frá Vesturlandi í hópi 24 sveitarfélaga sem taka þátt . Það eru Akranes , Borgarbyggð og Snæfellsbær . Ýmist verða liðin skipuð sömu keppendum og í fyrra , skipt út að hluta eða að öllu leyti eins og raunin er í Borgarbyggð . Í fjórðu þættinum sem sendur verður út föstudaginn 23. september keppir Snæfellsbær við Fjallabyggð . Fyrir Snæfellsbæ keppa Guðrún Lára Pálmadóttir , Þorkell Sigurmon Símonarson og Kári Viðarsson leikari sem kemur nýr inn í liðið . Í fimmta þættinum , sem sendur verður út föstudaginn 30. september , keppir Akranes við Dalvíkurbyggð . Skagamönnum gekk prýðilega í fyrra og senda sömu liðsmenn aftur , þá Reyni Jónsson , Valgarð Lyngdal Jónsson og Þorkel Loga Steinsson . Loks keppir Borgarbyggð við Álftanes í síðasta þætti fyrstu umferðar , föstudaginn 18. nóvember . Lið Borgarbyggðar er skipað nýjum keppendum , þeim Auði Ingólfsdóttur , Guðrúnu Björk Friðriksdóttur og Láru Lárusdóttur .